Bejsnap Kirke
Bejsnap Kirke er en filialkirke beliggende i Ølgod Sogns østre del. Den er ensomt beliggende ud til Bejsnapvej ca. 1 km nord for Krusbjerg.
Kirkegården var indtil 1950 hegnet ind af et jorddige. I dag hegnes den af et cementdige mod syd, mens nord, øst og vestsiden dækkes af læbeplantning og bøgehække.
Den nyromanske teglbyggede kirke udgøres af kor, skib og våbenhus i syd samt et lille tårn med spir, en såkaldt tagrytter, over skibets vestende. Den er opført som en filialkirke i Ølgod Sogns østre del 1891-92 efter tegning af J.B. Løffler, som også stod bag Peterskirken i Stensby (Kalvehave Sogn).
Koret er smykket af hjørnelisener, dvs. svagt fremspringende murpiller, som forbindes af rundbuefriser. Skibet er forsynet med en tredelt gesims, som nederst afsluttes af et savskifte. Vinduerne er rundbuede og omgivet af rundstave. Skibets vestvindue er dog et trekoblet vindue, hvorover der er et indrammet firkløvervindue. Indgangsportalen er af granit og smykket med kors og inskription.
Kirken er opført kort før år 1900, hvor der blev opført mange nye kirker i Jylland. På denne tid gennemgik det agrare landskab ret betydelige demografiske forskydninger pga. landboreformer, forbedrede dyrkningsmetoder og industrialisering, hvilket medførte et behov for nye kirker.
Det meste af inventaret stammer fra kirkens opførelse. Altersølvet er fremstillet af Vilhelm Christensen efter tegninger af J.B. Løffler med forlæg i Absalons alterkalk. Granitdøbefonten har enkle romanske former. Både prædikestol og stoleværk har et enkelt udtryk og er holdt i lyseblå, blå og forsynet med brune lister. Klokken er ligeledes fra 1891.
Alterprydelsen, et maleri af Joakim Skovgaard, er fra 1915. Skovgaards værk er et maleri af Den Gode Hyrde i en indramning i forgyldt skønvirke af August Johnsen.